**Работник, премазан от челен товарач**

1. **Обстоятелства:**

В хале, използвано за склад за рулони от ламарина, чрез 10-тонен челен товарач се е извършвало натоварване на ТИР с рулони от ламарина. В халето са присъствали водачът на челния товарач и лицето на длъжност „талиман“, което организира и ръководи товаро-разтоварната дейност. Ръководителят на товарната дейност съобщава на водача на челния товарач да натовари и останалите рулони, като му ги посочва. За да стигне до намиращия се на около 20 метра ТИР, водачът на челния товарач, който притежава необходимата правоспособност, със закачен на вилицата рулон ламарина преминава покрай пострадалото лице на преден ход. Докато преминава покрай лицето и прави ляв завой, за да достигне до камиона, който се товари, водачът на товарача усеща нещо необичайно, което го провокира веднага да спре машината. Като слиза от нея, той вижда, че пострадалият се намира под задната дясна гума на товарача.

Лицето, управлявало челния товарач, е правоспособно и не е употребило алкохол, видно от взетата проба от представителите на МВР.

1. **Причини за злополуката, нарушени нормативните актове и лица, допуснали нарушения:**

Работодателят не е маркирал трайно с цветове за безопасност транспортните маршрути в обекта на контрол, посредством непрекъснати линии в ясно видим цвят, така че да показват необходимата безопасна дистанция между превозните средства и всеки обект, който може да бъде в близост, и между пешеходците и превозните средства, с което е нарушена разпоредбата на чл.10, ал.5 от Наредба №РД-07/8 от 20.12.2008 г. за минималните изисквания за безопасност и/или здраве при работа /ДВ бр.3/2009 г./, във връзка с чл.2 от Наредба №7 за минималните изисквания за здравословни и безопасни условия на труд на работните места и при използване на работното оборудване (обн. в ДВ бр. 88 от 1999 г. и изм. в ДВ бр.24 от 2013 г.).

 При проверката са констатирани и други нарушения на трудовото законодателство, нямащи пряко отношение с трудовата злополука.

1. **Предприети мерки:**
* За констатираните нарушения и тяхното отстраняване на работодателя са приложени принудителни административни мерки.
* За отстраняване на описаното нарушение, имащо пряко отношение с трудовата злополука, на работодателя е съставен и връчен АУАН.